ประกาศสํานักงานคณะกรรมการกํากับหลักทรัพย์และตลาดหลักทรัพย์

ที่ สจ. 31/2562

เรื่อง  การกําหนดบทนิยามผู้ลงทุนที่มีลักษณะเฉพาะ

\_\_\_\_\_\_\_\_\_\_\_\_\_\_\_\_\_

อาศัยอํานาจตามความในข้อ 11(3) แห่งประกาศคณะกรรมการกํากับตลาดทุน ที่ ทจ. 21/2562 เรื่อง ข้อกําหนดเกี่ยวกับการเสนอขายหลักทรัพย์ผ่านระบบคราวด์ฟันดิง ลงวันที่ 12 เมษายน พ.ศ. 2562 สํานักงานออกประกาศไว้ดังต่อไปนี้


ข้อ ๑ ให้ยกเลิกประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สจ. 70/2558  เรื่อง การกําหนดบทนิยามผู้ลงทุนที่มีลักษณะเฉพาะ ลงวันที่ 30 กันยายน พ.ศ. 2558


ข้อ ๒ หลักเกณฑ์ตามประกาศนี้กําหนดขึ้นเพื่อรองรับให้ผู้เสนอขายหลักทรัพย์ ผ่านระบบคราวด์ฟันดิงสามารถเสนอขายหลักทรัพย์โดยไม่จํากัดมูลค่าต่อผู้ลงทุนที่มีศักยภาพในการลงทุนและรับความเสี่ยงได้ โดยเป็นผู้ลงทุนที่มีลักษณะเฉพาะซึ่งประสงค์จะลงทุนโดยแท้จริง และให้การรับรองว่ามีความรู้ ประสบการณ์ และความเชี่ยวชาญเกี่ยวกับการลงทุน รวมทั้งมีฐานะการเงินที่มั่นคง


ข้อ ๓ ในประกาศนี้

“ผู้ให้บริการทางอิเล็กทรอนิกส์เพื่อสนับสนุนการระดมทุน”  หมายความว่า ผู้ประกอบธุรกิจดังต่อไปนี้

(1)  ผู้ให้บริการระบบคราวด์ฟันดิง (crowdfunding portal) ที่ได้รับความเห็นชอบจากสํานักงานตามประกาศคณะกรรมการกํากับตลาดทุนว่าข้อกําหนดเกี่ยวกับการเสนอขายหลักทรัพย์ผ่านระบบคราวด์ฟันดิง หรือที่จัดตั้งขึ้นตามกฎหมายต่างประเทศ

(2)  ผู้ให้บริการทางอิเล็กทรอนิกส์แก่ผู้ประกอบธุรกิจในการระดมทุนไม่ว่าจะอยู่ใน รูปแบบการรับการบริจาค การรับการสนับสนุนทางการเงินโดยผู้ประกอบธุรกิจตอบแทนเป็นสิ่งของหรือผลประโยชน์ในลักษณะที่มิใช่ผลประโยชน์ทางการเงิน หรือตอบแทนในรูปแบบของดอกเบี้ยจากเงินที่ให้กู้ยืม

“ผู้บริหาร”  หมายความว่า  ผู้บริหารตามประกาศคณะกรรมการกํากับหลักทรัพย์และตลาดหลักทรัพย์ว่าด้วยการกําหนดบทนิยามในประกาศเกี่ยวกับการออกและเสนอขายหลักทรัพย์


ข้อ ๔ ผู้ลงทุนที่มีลักษณะเฉพาะตามประกาศคณะกรรมการกํากับตลาดทุนว่าด้วยข้อกําหนดเกี่ยวกับการเสนอขายหลักทรัพย์ผ่านระบบคราวด์ฟันดิง ได้แก่ผู้ลงทุนดังต่อไปนี้  
                    (1)  ผู้ให้บริการทางอิเล็กทรอนิกส์เพื่อสนับสนุนการระดมทุน  
                    (2)  บุคคลธรรมดาซึ่งเคยลงทุนโดยตรงในหุ้นเป็นระยะเวลาอย่างน้อย 1 ปี และมีลักษณะใดลักษณะหนึ่งดังนี้  
                           (ก)  มีสินทรัพย์สุทธิตั้งแต่ 50 ล้านบาทขึ้นไป โดยสินทรัพย์ดังกล่าวไม่นับรวมมูลค่าอสังหาริมทรัพย์ซึ่งใช้เป็นที่พักอาศัยประจําของบุคคลนั้น    
                           (ข)  มีรายได้ต่อปีตั้งแต่ 4 ล้านบาทขึ้นไป

ในการคํานวณสินทรัพย์หรือรายได้ตาม (ก) หรือ (ข) อาจนับรวมกับส่วนของคู่สมรสได้

(3) ผู้ที่มีความรู้ความเชี่ยวชาญเกี่ยวกับการประกอบธุรกิจหรือการลงทุน หรือผู้ที่เคยประเมินคุณค่าของผู้ประกอบธุรกิจหรือให้คําปรึกษาเพื่อพัฒนาธุรกิจ มาไม่น้อยกว่า 3 ปี เช่น ที่ปรึกษาทางการเงิน นักวิเคราะห์ ผู้บ่มเพาะธุรกิจ (incubator) กรรมการหรือผู้บริหารที่รับผิดชอบด้านการลงทุนของผู้ลงทุนสถาบัน หรือผู้บริหารของธุรกิจ เป็นต้น โดยบุคคลดังกล่าวต้องมีเงินลงทุนโดยตรงในหุ้นตั้งแต่ 5 ล้านบาทขึ้นไป


ข้อ ๕ ในกรณีที่มีประกาศฉบับอื่นใดอ้างอิงประกาศสํานักงานคณะกรรมการ กํากับหลักทรัพย์และตลาดหลักทรัพย์ ที่ สจ. 70/2558 เรื่อง การกําหนดบทนิยามผู้ลงทุนที่มีลักษณะเฉพาะ ลงวันที่ 30 กันยายน พ.ศ. 2558  ให้การอ้างอิงประกาศดังกล่าวหมายถึงการอ้างอิงประกาศฉบับนี้


ข้อ ๖ ประกาศนี้ให้ใช้บังคับตั้งแต่วันที่ 16 พฤษภาคม พ.ศ. 2562 เป็นต้นไป


ผู้มีอํานาจลงนาม -    ประกาศ ณ  วันที่ 12 เมษายน พ.ศ. 2562

 

 

                                                                           

  
(นายรพี  สุจริตกุล)

เลขาธิการ

สํานักงานคณะกรรมการกํากับหลักทรัพย์และตลาดหลักทรัพย์